กระทรวงแรงงาน แถลงข่าวการจัดงานวันแรงงานแห่งชาติ วันที่ 1 พฤษภาคม 2562  แรงงานก้าวหน้า เศรษฐกิจก้าวไกล เทิดไท้องค์ราชัน
กระทรวงแรงงาน แถลงข่าวการจัดงานวันแรงงานแห่งชาติ วันที่ 1 พฤษภาคม 2562 แรงงานก้าวหน้า เศรษฐกิจก้าวไกล เทิดไท้องค์ราชันพลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน แถลงข่าวการจัดงานวันแรงงานแห่งชาติ ประจำปี 2562 ว่า คำขวัญวันแรงงานแห่งชาติปีนี้ (2562) คือ แรงงานก้าวหน้าเศรษฐกิจก้าวไกล เทิดไท้องค์ราชัน โดยมีคณะกรรมการจัดงานจาก 15 สภาองค์การลูกจ้างและสหพันธ์แรงงานรัฐวิสาหกิจแห่งประเทศไทยและกลุ่มแรงงานนอกระบบ กำหนดจัดงานวันแรงงานแห่งชาติ ในวันพุธที่ 1 พฤษภาคม 2562 ณ อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) ดินแดง โดยนายกรัฐมนตรีจะเป็นประธานในพิธีเปิด ทั้งนี้ รัฐบาลตระหนักถึงความสำคัญของผู้ใช้แรงงาน โดยดำเนินมาตรการต่าง ๆ เพื่อคุ้มครองและพัฒนาคุณภาพชีวิตของผู้ใช้แรงงานและครอบครัว ซึ่งผลงานในรอบ 1 ปีที่ผ่านมา กระทรวงแรงงานดำเนินการให้กับผู้ใช้แรงงานในหลายด้าน อาทิ การป้องกันและแก้ไขปัญหาการปฏิบัติต่อผู้ใช้แรงงานอย่างผิดกฎหมายและการค้ามนุษย์ด้านแรงงาน จนได้รับการปรับอันดับสถานการณ์การค้ามนุษย์จาก Tier 2 Watch List เป็น Tier 2 ได้รับการปลดใบเหลืองจาก EU และได้รับการจัดอันดับด้านการจัดการการใช้แรงงานเด็กในรูปแบบที่เลวร้ายในระดับที่มีความสำเร็จมาก ซึ่งเป็นระดับสูงสุดเป็นปีที่ 2 ต่อเนื่องกัน รวมทั้งได้ยกระดับการพัฒนาฝีมือแรงงานเพื่อให้เป็น Smart Worker จำนวน 43,000 คน พัฒนาระบบการจัดหางาน ซึ่งมีผู้ใช้บริการมากกว่า 6 แสนคน และคืนสิทธิแก่ผู้ประกันตามมาตรา 39 จำนวน 167,223 คน และการปรับปรุงและยกระดับกฎหมายให้เทียบเคียงมาตรฐานสากล สำหรับข้อเรียกร้องวันแรงงานแห่งชาติในปีที่ผ่านมา กระทรวงแรงงานให้ความสำคัญกับการดำเนินการตามข้อเรียกร้องและข้อเสนอแนะจากผู้ใช้แรงงานทุกข้อ บางข้อดำเนินการแล้ว บางข้ออยู่ระหว่างดำเนินการ ///เสียง///ด้าน นายทวี เตชะธีราวัฒน์ ประธานสภาองค์การลูกจ้างสมาพันธ์แรงงานแห่งประเทศไทย ในฐานะประธานจัดงานวันแรงงานแห่งชาติ 2562 กล่าวว่า ขอบคุณกระทรวงแรงงานที่สนับสนุนส่งเสริมเรื่อง พรบ.แรงงานสัมพันธ์ พรบ.คุ้มครองแรงงาน และ พรบ.กองทุนเงินทดแทน สำหรับข้อเรียกร้องขององค์การลูกจ้างและสหพันธ์แรงงานรัฐวิสาหกิจแห่งประเทศไทยและกลุ่มแรงงานนอกระบบ ในปีนี้ อาทิ ด้านประกันสังคมการปรับฐานเงินบำนาญเริ่มต้นที่ 5000 บาท ให้ความคุ้มครองลูกจ้างซับคอนแทค ลูกจ้างเหมา โดยให้นายจ้างปฏิบัติตามมาตรา 11/1 ส่งเสริมให้จัดตั้ง สหกรณ์ออมทรัพย์และกองทุนสำรองเลี้ยงชีพ เป็นต้น ทั้งนี้ หลังจากการยื่นข้อเรียกร้องต่อรัฐบาล จะมีการเสนอแต่งตั้งอนุกรรมการติดตามข้อเรียกร้อง โดยมีผู้แทนจากองค์กรลูกจ้างกระทรวงแรงงาน และหน่วยงานที่เกี่ยวข้องสำหรับกำหนดจัดงานวันแรงงานแห่งชาติ ประจำปี 2562 โดยในช่วงเช้า เวลา 07.00 น. มีพิธีทางศาสนา เจริญพระพุทธมนต์ ณ สโมสรทหารบก ถนนวิภาวดี และในเวลา 8.30 น. จะเคลื่อนริ้วขบวนเทิดพระเกียรติสมเด็จพระเจ้าอยู่หัวมหาวชิราลงกรณบดินทรเทพยวรางกูร ริ้วขบวนของกระทรวงแรงงาน และริ้วขบวนของผู้ใช้แรงงาน จำนวน 17 องค์กร จากบริเวณหน้าสนามกีฬากองทัพบก ไปยังอาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) ดินแดง และในเวลา 11.00 น. พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดงานวันแรงงานแห่งชาติ 2562 กล่าวปราศรัยและพบปะผู้ใช้แรงงาน นอกจากนี้ ภายในงาน ยังมีการจัดบูธนิทรรศการการให้ความรู้ด้านกฎหมายแรงงาน และการเล่นเกมตอบปัญหาชิงรางวัล